6.4.2022
FI
Euroopan unionin virallinen lehti
C 152/51
1.6 ETSK huomauttaa, että taloudellisia ja ympäristöön liittyviä edistysaskeleita saavutetaan ja saadaan aikaan ensisijaisesti siellä, missä ihmiset asuvat.
Juuri siellä ilmastonsuojeluun liittyvät haasteet ennakoidaan ja ne määritellään yhdessä.
Juuri siellä syntyy uusia ideoita, jotka muunnetaan teollisesti maailmanlaajuisesti kilpailukykyisiksi tuotteiksi ja palveluiksi.
1.7 ”Siirtymäväylät”, siinä mielessä kuin ne käsitteellistetään EU:n päivitetyssä teollisuusstrategiassa ja niistä keskustellaan EU:n teollisuusfoorumissa, tarjoavat EU:n kansalaisille tukea ja ohjausta.
Kulloisetkin lähtökohdat aluetasolla vaihtelevat kuitenkin suuresti, ja yleisen tavoitteen saavuttamiseksi tarvitaan erilaisia strategioita.
ETSK kehottaakin Euroopan komissiota kiinnittämään erityistä huomiota näihin erilaisiin vaatimuksiin puitteiden määrittelyssä ja EU:n teollisuusstrategian arvioimisessa, jotta alueellisiin ja alakohtaisiin tarpeisiin voidaan vastata joustavasti.
1.8 Toissijaisuusperiaatetta on tarkasteltava ajatellen sen kykyä luoda vahvat valmiudet ”oikeudenmukaista siirtymää” varten.
Alueet ja suurkaupunkialueet tuntevat parhaiten omat ongelmansa ja mahdollisuutensa.
ETSK katsookin, että EU:n tasolla yhteisesti sovitut EU:n teollisuuspolitiikan sitovat tavoitteet ja periaatteet olisi määriteltävä selkeästi.
On tärkeää tiedostaa, että täytäntöönpanon on perustuttava alueilla ja suurkaupunkialueilla toissijaisuusperiaatteeseen.
1.9 Lähtökohdat ja valmiudet lähestyä ilmasto-, ympäristö- ja sosiaalisia tavoitteita ovat hyvin erilaisia.
Jotkin alat ja yritykset saattavat saavuttaa tavoitteen helposti, kun vastaavasti toisilla edistyminen voi tuottaa enemmän vaikeuksia.
Muita heikommat alueet ja tietyt teollisuudenalat vaativat siksi erityistä huomiota ja nimenomaista tukea.
Koska yleinen tavoite koskee koko arvoketjua, on tärkeää keskittyä ensin nopeampiin vaikutuksiin ja kauaskantoisempiin muutoksiin.
1.10 ETSK toteaa, että tämä on se periaate, jonka mukaisesti yritykset voivat palauttaa taloudellisen ja kestävän kilpailukykynsä asiaan sitoutuneiden yrittäjien ja johtajien sekä hyvin koulutettujen ja ammattitaitoisten työntekijöiden avulla.
Pk-yrityksillä on tässä tärkeä rooli.
Henkilöpääoman ohjelma on yritysten siirtymän onnistumisen edellytys.
1.11 Jäsenvaltioiden olisi Euroopan unionin logistisella ja taloudellisella tuella vahvistettava rakenteellisia ja prosessisuuntautuneita julkisia investointeja yleishyödyllisin palveluin, joilla pyritään jatkuvasti parantamaan sellaisen teollisen ja sosiaalisen kehityksen edellytyksiä, joka voi parantaa alueiden ja paikallistason valmiuksia vastata tehokkaasti ympäristöön liittyviin, teknologisiin, taloudellisiin ja sosiaalisiin haasteisiin.
1.12 ETSK katsoo, että EU:n teollisuusstrategiassa olisi ennakoitava köyhyyden ja eriarvoisuuden lisääntymistä ja luotava sille vastapainoa, samoin kuin vihreän kehityksen ohjelmaa on täydennettävä sisällyttämällä siihen sosiaalinen ulottuvuus.
Resursseja olisi näin ollen kanavoitava sinne, missä niitä tarvitaan eniten.
Kattavalla EU:n kestävän kehityksen politiikalla on tehtävä enemmän oikeudenmukaisuuden ja talouselämään osallistumisen edistämiseksi, mikä hyödyttää ihmisiä ja alueita (3).
Euroopan kansalaistoiminnassa ja työelämässä olisi noudatettava vaatimusta luoda kestävää kehitystä, joka perustuu osallistavaan ja kestävään kasvuun, ihmisarvoiseen työhön ja sosiaaliseen oikeudenmukaisuuteen (4).
1.13 ETSK kannattaa siirtymistä kiertotalouteen, joka pysäyttää uusiutumattomien luonnonvarojen tuhlaavan käytön ja vähentää kansainvälisiä riippuvuussuhteita.
Tämän tulisi myös olla merkittävä osa EU:n teollisuusstrategiaa.
Niinpä toimintaedellytyksiä olisi muutettava siten, että kiertotalouden periaatteita noudattaville yrityksille luodaan kilpailuetua.
2.
Oikeudenmukainen siirtymä mahdollisuutena teollisuuden elpymiseen ja kasvuun 2.1 Vihreän kehityksen ohjelmassa asetetaan selkeä ja poliittisesti sitova tavoite, jonka mukaan kasvihuonekaasujen kokonaispäästöjä olisi vähennettävä Euroopassa 55 prosenttia vuoteen 2030 mennessä.
Tämän tavoitteen konkretisoimi­ seksi Euroopan komissio esitteli heinäkuussa 2021 55-valmiuspaketin toimenpiteet.
Tulkinnanvaraa ei näin ollen enää ole.
Oikeudenmukaisella kansainvälisellä kauppajärjestelmällä on varmistettava, että yritykset voivat pysyä maailmanlaajuisesti kilpailukykyisinä samalla, kun ne täyttävät vihreän kehityksen ohjelman tavoitteet.
Tähän sisältyy rajat ylittävä ja mannertenvälinen hiilirajamekanismi.
Se kannustaa kauppakumppaneita liittymään maapallon rajoja kunnioittavien valtioiden joukkoon.
(3) (4)
ETSK:n ehdotukset covid-19-kriisin jälkeistä uudelleenrakentamista ja elpymistä silmällä pitäen, 11. kesäkuuta 2020 (EUVL C 311, 18.9.2020, s. 1).
ETSK:n päätöslauselma Euroopan komission vuoden 2022 työohjelmasta, 9. kesäkuuta 2021 (EUVL C 341, 24.8.2021, s. 1).